钦定古今图书集成/明伦汇编/氏族典/第144卷 > 元弘嗣
## 钦定古今图书集成/明伦汇编/氏族典/第144卷 > 元弘嗣

按《隋书元弘嗣传》：“弘嗣，河南洛阳人也。祖刚，魏渔阳
王。父经，周渔阳郡公。弘嗣少袭爵，十八为左亲卫。开
皇九年，从晋王平陈，以功授上仪同。十四年，除观州
总管长史。在州专以严峻任事，吏人多怨之。二十年，
转幽州总管长史。于时燕荣为总管，肆虐于弘嗣，每
被笞辱，弘嗣心不伏，荣遂禁弘嗣于狱，将杀之。及荣”
诛死，弘嗣为政，酷又甚之，奸伪屏息。仁寿末，授木工
监，修营东都。大业初，炀帝潜有取辽东之意，遣弘嗣
往东莱海口监造船。寻迁黄门侍郎，转殿内少监。辽
东之役，进位金紫光禄大夫。及元感作乱，逼东都，弘
嗣屯兵安定。或告之谋应元感者，代王侑遣使执之
送行在所，以无反形，当释。帝疑不解，除名徙日南，道
死，时年四十九。